

**PASVALIO RAJONO GRŪŽIŲ VAIKŲ GLOBOS NAMAI**

Kalno g. 5, Grūžių k., Vaškų sen., LT-39362 Pasvalio r., tel. (8 451) 42 600,

el. p. [gruziuvgn@pasvalys.lt](mailto:gruziuvgn@pasvalys.lt), atsisk. sąsk. LT 594010042600000027, Luminor Bank AB, banko kodas 40100.

Duomenys kaupiami ir saugomi Juridinių asmenų registre, kodas 169250587

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Pasvalio rajono savivaldybės merui 2023-02-01 Nr. SD-23

**PASVALIO RAJONO GRŪŽIŲ VAIKŲ GLOBOS NAMŲ**

**DIREKTORIAUS 2022 METŲ VEIKLOS ATASKAITA**

(2022 m. sausio 1 d. – 2022 m. gruodžio 31 d.)

**I SKYRIUS**

**VADOVO ŽODIS**

Pasvalio rajono Grūžių vaikų globos namai (toliau – Globos namai) – savivaldybės biudžetinė įstaiga, turinti struktūrinį padalinį – Šeimos krizių centrą (toliau – krizių centras), kurios paskirtis – teikti globos (rūpybos) socialines paslaugas be tėvų globos likusiems vaikams, kuriems nustatyta trumpalaikė ar ilgalaikė socialinė globa (rūpyba) ir suteikti specialiąsias socialines priežiūros paslaugas socialinę riziką patiriantiems asmenims, jų šeimų nariams, krizinių situacijų atvejais. Globos namai įregistruoti 1997 m. spalio 27 d. Globos namai yra juridinis asmuo, turintis savo antspaudą, sąskaitą banke. Juridinio asmens kodas 169250587, adresas: Kalno g. 5, Grūžių k., Vaškų sen., LT-39362 Pasvalio r., tel. (8 451) 42 600, el. p. [gruziuvgn@pasvalys.lt](mailto:gruziuvgn@pasvalys.lt). Interneto svetainės adresas: [www.gruziuvgn.lt](http://www.gruziuvgn.lt). Įstaigos struktūrą sudaro: administracija, aptarnaujantis personalas, socialiniai darbuotojai ir individualios priežiūros darbuotojai, dirbantys su vaikais, netekusiais tėvų globos, socialinis darbuotojas ir individualios priežiūros darbuotojai, dirbantys su asmenimis, atsidūrusiais krizinėje situacijoje.

**Misija –** teikti ilgalaikę (trumpalaikę) socialinę globą be tėvų globos likusiems vaikams bei specialiosios priežiūros paslaugas asmenims, kuriems būtina pagalba, užtikrinant jų interesų ir poreikių tenkinimą, pagalbą sprendžiant problemas, skatinanti savarankiškumą.

**Vizija –** moderni, nuolat tobulėjanti, bendradarbiaujanti įstaiga,kuriužtikrintų klientų gerovę, saugumą, pozityvią socializaciją ir integraciją į visuomenę, skatinant visavertę asmens raišką.

**Globos namų vertybės:**

**Atsakingumas** – mes esame atsakingi už savo darbus, sprendimus ir rezultatus. Dirbame principingai, pareigingai, kad galėtume didžiuotis savo įstaiga ir jos veikla.

**Profesionalumas** – visi esame savos srities specialistai ir kiekvieną darbą atliekame kokybiškai ir sąžiningai. Mes nuolat ieškome geriausio sprendimo, naujų darbo metodų bei formų, skatiname kūrybiškumą, siekiame tobulėti, trokštame žinių ir esame iniciatyvūs.

**Pagarba žmogui** – tai pagarbių, pasitikėjimu paremtų ir rūpestingų santykių kūrimas tarp darbuotojų, tarp darbuotojų ir vaikų bei tarp vaikų.

**Bendradarbiavimas** – veikiame vieningai vardan bendro tikslo, dalijamės žiniomis ir patirtimi, geranoriškai padedame vieni kitiems.

**Komandinis darbas** – paslaugų teikimas, situacijų sprendimas, pagrįstas komandinio darbo principu – taip įtraukiami įvairių sričių specialistai ir gyventojai.

**Gero klimato užtikrinimas** – įstaigoje siekiama sukurti gerą atmosferą, namų aplinkai artimą jaukumą, kas užtikrina gerą socialinių paslaugų gavėjų emocinę būklę.

**Nuolatinis specialistų tobulėjimas** užtikrina naujovių ieškojimą, efektyvų geresnių rezultatų siekimą, skatina pažangias idėjas.

Globos namuose teikiamos paslaugos pagal veiklos kryptis: kita stacionarinė globos veikla (87.90), kita, nesusijusi su apgyvendinimu, socialinio darbo veikla (88.90), kita apgyvendinimo veikla (55.90), kitas, niekur kitur nepriskirtas, švietimas (85.59), kitas, niekur kitur nepriskirtas, keleivinis sausumos transportas (49.39), bibliotekų ir archyvų veikla (91.01).

Globos namai, teikdami socialines globos paslaugas vaikams, netekusiems tėvų globos bei bendrąsias, specialiąsias socialines paslaugas, vadovaujasi Lietuvos Respublikos Konstitucija, Lietuvos Respublikos Vyriausybės nutarimais, Lietuvos Respublikos socialinių paslaugų įstatymu, Lietuvos Respublikos socialinės apsaugos ir darbo ministro įsakymais, Socialinės globos normomis, bendruomeninių vaikų globos namų veiklos aprašu, Vaikų socialinės globos įstaigos bendraisiais sveikatos saugos reikalavimais, Pasvalio rajono savivaldybes tarybos sprendimais, Pasvalio rajono savivaldybes mero potvarkiais, Pasvalio rajono savivaldybes administracijos direktoriaus įsakymais, Pasvalio rajono savivaldybės administracijos Socialinės paramos ir sveikatos skyriaus vedėjo sprendimais, Pasvalio rajono Grūžių vaikų globos namų nuostatais, patvirtintais Pasvalio rajono savivaldybės tarybos 2011 m. spalio 26 d. sprendimu Nr. T1-125 „Dėl Pasvalio rajono Grūžių vaikų globos namų nuostatų patvirtinimo“ (Pasvalio rajono savivaldybės tarybos 2017 m. rugsėjo 27 d. sprendimo Nr. T1-188 redakcija) ir kitais teisės aktais, reglamentuojančiais socialinių paslaugų teikimą.

Nuo 2019 metų Globos namai kaip partneris dalyvavo Savivaldybės vykdomame projekte „Bendruomeninių vaikų globos namų steigimas ir vaikų dienos centrų tinklo plėtra Pasvalio rajono savivaldybėje“ pagal priemonę Nr. 08.1.1-CPVA-V-427 „Institucinės globos pertvarka: investicijos į infrastruktūrą“. 2020 m. nupirktas vienas gyvenamasis namas įkurti bendruomeniniams vaikų globos namams. 2021 metais pradėta namo renovacija, 2022 metų lapkričio mėnesį baigta. Socialinių paslaugų priežiūros departamentas prie Socialinės apsaugos ir darbo ministerijos Globos namams 2022 m. lapkričio 26 d. išdavė licenciją „Institucinė socialinė globa ilgalaikė (trumpalaikė) vaikams socialinės globos įstaigoje, išskyrus šeimyną“. 2022 m. gruodžio 13 d. atidaryti bendruomeniniai vaikų globos namai (toliau – BVGN). BVGN įsikūrę adresu Kalno g. 63, Pasvalyje, kuriuose gali gyventi ne daugiau 8 vaikai (likę be tėvų globos, socialinę riziką patiriantys ar turintys negalią).

Vadovaujantis Pasvalio rajono savivaldybės administracijos direktoriaus 2021 m. gruodžio 28 d. Nr. DV-813 įsakymu ,,Dėl teisės teikti akredituotą socialinę priežiūrą suteikimo“, Globos namams 3 metams suteikta teisė teikti šias akredituotas socialinės priežiūros paslaugas: intensyvios krizių įveikimo pagalbos paslauga ir palydėjimo paslauga jaunuoliams.

Globos namai siekia formuoti lanksčios ir nuolat tobulėjančios įstaigos kultūrą, ieškoti veiklos proceso tobulinimo būdų, teikti aukštos kokybės socialines paslaugas paslaugų gavėjams bei sudaryti palankias darbo sąlygas darbuotojams. Socialinių paslaugų kokybė yra susieta su nuolatine kaita, todėl kasmet peržiūrimos ir tikslinamos įstaigos veiklos gairės, analizuojamas veiklos rezultatyvumas. Keičiantis teisės aktams, naujai kuriamos ir (ar) peržiūrimos įstaigos tvarkos, aprašai, reglamentuojantys socialinių paslaugų teikimą. Kasmet rengiami Globos namų, jo padalinio metiniai veiklos planai, ataskaitos. 2022 metais atliktas Globos namų atitikties vertinimas (įsivertinimas) pagal įstaigos veiklą.

**II SKYRIUS**

**ĮSTAIGOS TIKSLAI, UŽDAVINIAI, PRIEMONĖS**

Globos namai vykdo Socialinės paramos politikos įgyvendinimo programą, vadovaudamiesi Pasvalio rajono savivaldybės 2021–2023 m. strateginiu veiklos planu, patvirtintu Pasvalio rajono savivaldybės tarybos 2021 m. vasario 24 d. sprendimu Nr. T1-27 „Dėl Pasvalio rajono savivaldybės tarybos 2021–2023 m. strateginio veiklos plano patvirtinimo“ ir Pasvalio rajono savivaldybės 2022 m. socialinių paslaugų planu, patvirtintu Pasvalio rajono savivaldybės tarybos 2022 m. kovo 30 d. sprendimu Nr.T1-55 „Dėl Pasvalio rajono savivaldybės 2022 metų socialinių paslaugų plano patvirtinimo“. Šia programa įgyvendinamas vienas iš pagrindinių strateginių tikslų – teikti kokybiškas, saugias ir prieinamas sveikatos priežiūros ir socialines paslaugas. Šiam tikslui įgyvendinti iškeltas uždavinys – teikti socialines paslaugas ir mažinti socialinę atskirtį rajone. Įgyvendindami šį uždavinį, Globos namai teikia: ilgalaikės, trumpalaikės socialinės globos paslaugas institucijoje, tėvų globos netekusiems vaikams ir socialinės priežiūros paslaugas krizių centre.

**Globos namų tikslas** – teikti socialines paslaugas įstaigoje ir paslaugų gavėjų namuose, atsižvelgiant į asmens (šeimos) socialinių paslaugų poreikį bei užtikrinti teikiamų socialinių paslaugų kokybę.

**Globos namų uždaviniai:**

1. Teikti ilgalaikės, trumpalaikės socialinės globos paslaugas tėvų globos netekusiems vaikams.

2. Teikti intensyvios krizių įveikimo pagalbos paslaugą krizių centre.

3. Teikti palydėjimo paslaugą jaunuoliams su apgyvendinimu ir paslaugą jaunuoliams asmens namuose.

**Ilgalaikės, trumpalaikės socialinės globos paslaugų teikimas institucijoje tėvų globos netekusiems vaikams**

2022 m. gruodžio 19 d. vaikai, netekę tėvų globos, buvo perkelti į BVGN. BVGN planinis vaikų skaičius – 8. BVGN įkurtas dviejų aukštų nuosavame name. Pirmame aukšte įrengta virtuvė su erdvia svetaine, vonios kambarys, socialinių darbuotojų kambarys, antrame aukšte įrengtas vonios kambarys bei 4 kambariai vaikams, kuriuose gali gyventi po 2 vaikus. BVGN pastatas pritaikytas ir negalią turintiems vaikams, įrengtas keltuvas. BVGN lauke įrengta lauko terasa, erdvus kiemas, kuris išklotas trinkelėmis, numatyta įrengti alpinariumą, pasodinti dekoratyvinius augalus, užsėti žalią veją, pastatyti šiltnamį.

2022 metais ilgalaikės, trumpalaikės socialinės globos paslaugos be tėvų globos (rūpybos) likusiems vaikams (toliau – vaikams) institucijoje buvo teiktos 7 vaikams. 2022 metais atvyko 1 vaikas, išvyko 2 vaikai, kurie tapo pilnamečiais. 2022 metų pabaigoje gyveno 4 vaikai iki 18 metų. Nuolatinė globa 2022 metais buvo teikiama 5 vaikams, o 2021 metais – 12 vaikų. Vidutinis vaikų skaičius 2022 metais buvo 4 vaikai, 2021 metais – 8 vaikai. Vidutinis vaikų, gyvenusių Globos namuose, skaičius 2020, 2021, 2022 metais pateiktas 1 paveikslėlyje.

*1 pav. Vidutinis vaikų, gyvenusių Globos namuose 2020, 2021, 2022 metais, skaičius*

Pateiktame 1 paveikslėlyje fiksuojamas vaikų skaičiaus mažėjimas, lyginant 2020, 2021 ir 2022 metus. Mažėjimo faktą lėmė Lietuvos Respublikos socialinė politika – perėjimas nuo institucinės globos prie bendruomenėje teikiamų paslaugų. Vadovaujantis Lietuvos Respublikos civilinio kodekso 3.261 straipsniu „Vaiko globa (rūpyba) vaikų globos institucijoje“, vaikų globos namuose likusius be tėvų globos vaikus galima apgyvendinti tik išimtiniais atvejais, kai nėra galimybės jų globoti (rūpintis) šeimoje, globos centre arba šeimynoje. 2020 ir 2021 metais dauguma globotinių sulaukė pilnametystės ir išėjo gyventi savarankiškai.

Pilnametystės sulaukę asmenys, kuriems buvo teikta institucinė trumpalaikė. ilgalaikė socialinė globa, turi galimybę pateiki motyvuotus prašymus ir, Pasvalio rajono savivaldybės tarybai pritarus, jiems gali būti sudaryta galimybė toliau gyventi vaikų globos namuose. Globos namuose 2022 metais gyveno 3 pilnamečiai jaunuoliai, kuriems toliau buvo teikiama socialinė globa, tęsiant savarankiško gyvenimo įgūdžių ugdymą iki jie baigs bendrojo lavinimo, profesinio ugdymo ar specialiųjų ugdymosi poreikių užtikrinimą garantuojančias programas, bet ne ilgiau kaip iki 21 metų amžiaus. 2022 metų lapkričio mėnesio pabaigoje šie jaunuoliai pateikė motyvuotus prašymus dėl palydėjimo paslaugos jaunuoliams su apgyvendinimu teikimo.

Globos namuose teikiamos apgyvendinimo, maitinimo organizavimo, aprūpinimo apranga ir avalyne, sveikatos priežiūros organizavimo, kasdienio gyvenimo įgūdžių ugdymo ir palaikymo, darbinių įgūdžių ugdymo, laisvalaikio organizavimo, informavimo, konsultavimo, tarpininkavimo ir atstovavimo paslaugos vaikams. Globos namuose vaikai gauna visą valstybės išlaikymą.

Kiekvieno vaiko poreikiai atsispindi individualiame socialinės globos plane (toliau – ISGP), kuriame kiekvieno globotinio galios ir sunkumai yra vertinami, kaip bendra vaiko asmenybę sudaranti visuma, parenkami tiksliausi individualizuoti būdai, metodai ir korekcijos priemonės. 2022 metais buvo atlikti keturių globotinių poreikių vertinimai ir sudaryti 7 ISGP. Sudarant ISGP atsižvelgiama į vaiko nuomonę, jo gebėjimus ir gabumus, situaciją vaiko šeimoje, vaiko ypatumus, susijusius su jo amžiumi, branda ir lytimi, siekiama įtraukti jo tėvus ir globėjus. ISGP numatoma, kokios bus teikiamos paslaugos, kokia reikalinga pagalba, ar vaikui būtina pritaikyti aplinką specialiesiems poreikiams tenkinti ir kt. ISGP nuolat pildomas ir jame atsispindi vaiko raidos, augimo ir vystymosi būklė. ISGP sudaryme dalyvauja su vaiku dirbantys specialistai bei kiti suinteresuoti asmenys.

Vaikų savarankiško gyvenimo įgūdžiams formuoti Globos namuose yra organizuojama įvairi veikla, taikant šiuolaikines darbo formas ir metodus. Vaikai mokomi įvairių buitinių, savitvarkos darbų, maisto gaminimo, ugdomi savo profesinės, darbo karjeros ir ateities planavimo, formuojama šeimos, sveikatos samprata, asmeniniai ir socialiniai įgūdžiai kasdienėje, projektinėje ir kitoje veikloje. Savarankiškumo įgūdžių ugdymo metodai aprašomi ISGP, po 6 mėnesių atliekama ISGP analizė. Šio proceso metu vaikams padedama suprasti, kur jis norėtų mokytis, kokią profesiją ar amatą sieks įgyti, kur gyvens bei kaip panaudos išmokėtas pašalpas ar sutaupytas lėšas; numatomos socialinės integracijos priemonės. Vykdomas prevencinis darbas sveikatos priežiūros, asmens higienos, žalingų įpročių ir užkrečiamųjų ligų srityse. Globos namuose vaikai gali užsiimti sportine veikla šalia esančios mokyklos sporto salėje, skaityti knygas bei žurnalus, spręsti kryžiažodžius, lankytis bendruomenės renginiuose, Pasvalio Mariaus Katiliškio viešojoje bibliotekoje, Pasvalio sporto mokykloje. Užfiksuota veikla pateikta šios ataskaitos prieduose.

Maitinimo paslauga vaikams teikiama 6 kartus per dieną. Vaikai tarpusavyje tariasi rinkdamiesi patiekalus bei sudarant meniu, visada atsižvelgiama į vaikų pageidavimus, nuomonę. Vaikai maistą gaminasi patys, padedant darbuotojams. Vaikams sudaryta galimybė pietus valgyti ugdymo įstaigose. Su ugdymo įstaigomis sudaromos paslaugų teikimo sutartys, o vyresniems vaikams, besimokantiems profesinėse mokyklose, skiriami maistpinigiai, kurie pervedami į jų banko kortelių sąskaitas.

Kiekvieno vaiko sveikatos būklė yra nuolat stebima, teikiama vaikams reikalinga medicinos pagalba, užtikrinamas medikamentinis gydymas. Sveikatos profilaktiniai patikrinimai vykdomi remiantis teisės aktų reikalavimais. Vaikai aprūpinami receptiniais ir nereceptiniais medikamentais, palydimi į asmens sveikatos priežiūros įstaigas, o reikalui esant, suteikiama pirmoji pagalba ir iškviečiama greitoji medicinos pagalba.

Globos namuose 2022 metais buvo vykdomas tęstinis socializacijos projektas „Išlaisvink mintis gamtoje V“, kurio metu vyko ekskursijos po Anykščių, Panevėžio, Pasvalio kraštus, užsiėmimų metu buvo ugdomi vaikų socialiniai įgūdžiai. 2022 metais penki globotiniai kartu su vyr. socialine darbuotoja dviem dienoms buvo išvykę pailsėti prie Baltijos jūros, aplankė Šventąją, Klaipėdą, Palangą. 2022 metais vaikai kartu su socialinės srities darbuotojais keliavo ne tik po Pasvalio miesto ir rajono apylinkes ir įžymias vietas, bet ir po visą Lietuvą. 2022 metais vaikai aplankė Anykščių, Biržų, Panevėžio, Druskininkų, Klaipėdos, Šventosios, Palangos krašto apylinkes. Plečiant vaikų akiratį, buvo suorganizuota kultūrinių, pažintinių, darbinių veiklų, valstybinių, religinių, tradicinių švenčių, išvykų į vaikų pageidaujamus renginius ar vietoves, kultūrinius renginius. Sudarytos sąlygos vaikams auginti vaisius ir daržoves.

Globos namuose 2022 metais buvo vykdomas tęstinis projektas „Kartu mes galime V“, finansuojamas Pasvalio rajono savivaldybės. Projekto prioritetas – psichinės sveikatos stiprinimas (patyčių, savižudybių ir priklausomybių prevencijos).

**Specialiosios socialinės priežiūros paslaugos krizių centre**

**Krizių centras** – teikiantis specialiąsias socialines priežiūros paslaugą – intensyvi krizių įveikimo pagalba. Krizių centre teikiamos bendrosios socialinės paslaugas bei intensyvi krizių įveikimo pagalba šeimai ar vienam iš tėvų, laikinai teikiant apgyvendinimą.

2022 metai krizių centre buvo suteiktos socialinės priežiūros paslaugos 35 asmenims: 14 suaugusių ir 21 vaikui. Krizių centre teikiamos specialiosios socialinės priežiūros paslaugos vaikams, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra.

*2 pav. Gyventojų pasiskirstymas (suaugusieji, vaikai)*

Išanalizavus 2 paveikslėlio duomenis, galima matyti, kad krizių centro gyventojų skaičius trejų metų laikotarpiu beveik nesikeitė.

Krizių centre socialinių paslaugų gavėjams stengiamasi sukurti kuo jaukesnę gyvenamąją aplinką: saugi ir palaikanti, praktiška ir patogi, kuo artimesnė namų aplinkai. Socialinių paslaugų gavėjų patogumui įrengta moderni virtuvė, kurioje yra visi reikalingi baldai, elektriniai prietaisai: šaldiklis, šaldytuvas, mikrobangų krosnelė, indai ir maisto gaminimo įrankiai. Šalia virtuvės įrengtas poilsio kambarys su stalais, minkštais baldais ir televizoriumi. Veikia skalbykla, kurioje yra 3 skalbimo ir 3 drabužių džiovinimo mašinos. 2022 metais nupirktos 2 naujos skalbimo mašinos ir 1 džiovyklė. Krizių centre įrengtas jaukus ir patogus žaidimų kambarys vaikams, kuriame yra televizorius su interneto prieiga bei 2 kompiuteriai. Žaidimų kambaryje daug knygų vaikams ir suaugusiems, žaislų ir stalo žaidimų. Socialinių paslaugų gavėjai turi galimybę mokytis megzti, siuvinėti, siūti. Šiems socialinių paslaugų gavėjams poreikiams skirtos 2 siuvimo mašinos. 2022 metais atnaujintas poilsio kambarys: nupirktas naujas minkštas kampas, pakabinti nauji roletai. Paslaugų gavėjų gyvenamuosiuose kambariuose nupirkti du nauji šaldytuvai ir du televizoriai. Virtuvės inventorius nuolat atnaujinamas naujais indais, puodais ir keptuvėmis, stalo įrankiais ir virtuviniais rankšluosčiais.

2022 metais krizių centro socialinė darbuotoja dalyvavo 19 atvejo nagrinėjimo komisijos posėdžių, buvo parengta 19 atvejo nagrinėjimo protokolų, sudaryti 19 individualių socialinės priežiūros ir pagalbos planų bei atlikta individualių socialinės priežiūros ir pagalbos planų peržiūrų. 2022 metais užpildytos 8 asmens (šeimos) socialinių paslaugų vertinimo formos, surinkta ir susisteminta informacija apie šeimas, užpildyta 13 šeimos kortelių.

2022 metais krizių centre socialinių paslaugų gavėjams buvo teikta intensyvi pagalba ir priežiūra, ugdyti ir palaikyti socialiniai, kasdieniai gyvenimo, asmens higienos, darbiniai, maisto gaminimo įgūdžiai, skatintas pozityvus šeimos narių bendravimas, krizių centro socialinių paslaugų gavėjų bendravimas ir bendradarbiavimas, buvo organizuojama teisinė, medicinos pagalba socialinių paslaugų gavėjams ir jų vaikams. Kiekviena šeima gyveno atskirame kambaryje. 2022 metais buvo organizuojamas turiningas šeimų laisvalaikis: išvykos, renginiai, švenčių ir įsimintinų dienų paminėjimai, įvairios veiklos poilsio zonose (stalo žaidimai, dailės terapija, pokalbiai ir diskusijos), mokyklos sporto salėje, kaimo bibliotekoje ir kaimo bendruomenės renginiuose. Krizių centre gyvenantiems vaikams sudaryta galimybė lankytis Grūžių vaikų dienos centre. Jį lankė 4 krizių centre gyvenantys vaikai. Krizių centre gyvenantys vaikai nuo 3 metų amžiaus lanko ikimokyklines vaikų ugdymo įstaigas. Mokyklinio amžiaus vaikai ugdomi ugdymo institucijose, kurias lankė prieš atvykdami į krizių centrą, jiems užtikrinamos pavėžėjimo paslaugos.

Krizių centras, teikdamas socialinės priežiūros paslaugas, nuosekliai bendradarbiauja su Pasvalio rajono savivaldybės administracijos Socialinės paramos ir sveikatos skyriumi, Pasvalio socialinių paslaugų centro darbo su šeimomis padaliniu, seniūnijų socialiniais darbuotojais ir socialinio darbo organizatoriais, seniūnais bei kitomis institucijomis.

**Palydėjimo paslauga jaunuoliams su apgyvendinimu ir palydėjimo paslauga jaunuoliams asmens namuose**

Palydėjimo paslauga jaunuoliams – visuma tarpusavyje susijusių paslaugų ir (ar) priemonių, kurios teikiamos, siekiant padėti palydėjimo paslaugos jaunuoliams gavėjams prisitaikyti prie socialinės aplinkos, ugdyti jų gebėjimus, spręsti kylančias socialines ir kitas problemas, t. y. palengvinti palydėjimo paslaugos jaunuoliams gavėjų socialinę integraciją bendruomenėje.

Vadovaujantis Pasvalio rajono savivaldybės administracijos direktoriaus 2021 m. gruodžio 28 d. Nr. DV-813 įsakymu ,,Dėl teisės teikti akredituotą socialinę priežiūrą suteikimo“, Globos namams trejiems metams suteikta teisė teikti akredituotą socialinės priežiūros paslaugą – palydėjimo paslaugą jaunuoliams. 2022 metais palydėjimo paslauga buvo teikiama septyniems jaunuoliams. 5 jaunuoliams paslauga buvo teikiama su apgyvendinimu, o 2 jaunuoliams paslauga buvo teikta asmens namuose. Remiantis palydėjimo paslaugos jaunuolių prašymais, buvo nutrauktos 3 palydėjimo paslaugos jaunuoliams (su apgyvendinimu, asmens namuose) sutartys, nes savarankiško gyvenimo plane išsikelti tikslai buvo įgyvendinti ir pasiekti. Su kiekvienu jaunuoliu individualiai dirba socialinis darbuotojas – atvejo vadybininkas. Palydėjimo paslauga jaunuoliams teikiama atvejo vadybos metodu, kai su kiekvienu jaunuoliu individualiai dirba socialinis darbuotojas (palydėjimo paslaugų jaunuoliams teikimui), siekiant formuoti saugesnį prieraišumo ryšį, užtikrinantį jaunuolio pasitikėjimą savo jėgomis. Teikiant palydėjimo paslaugą jaunuoliams, nuolat buvo bendraujama su Pasvalio rajono savivaldybės administracijos Socialinės paramos ir sveikatos skyriumi, Pasvalio socialinių paslaugų centru, ugdymo institucijomis, Užimtumo tarnyba.


**III SKYRIUS**

**ŽMOGIŠKIEJI IŠTEKLIAI**

Pasvalio rajono savivaldybės tarybos 2022 m. lapkričio 30 d. sprendimu Nr. T1-205 „Dėl Pasvalio rajono savivaldybės tarybos 2014 m. gruodžio 19 d. sprendimo Nr. T1-255 „Dėl Pasvalio rajono Grūžių vaikų globos namų didžiausio leistino pareigybių (etatų) skaičiaus patvirtinimo“ pakeitimo“ nustatytas didžiausias leistinas pareigybių (etatų) skaičius Globos namuose – 17.

2022 metais globos namų struktūrą sudarė: direktorius, vyr. buhalteris, administratorius, ūkvedys, vairuotojas, nekvalifikuotas atsitiktinių darbų darbininkas, o didžiąją dalį darbuotojų sudarė socialinės srities darbuotojai: 1 vyr. socialinis darbuotojas, 2 socialiniai darbuotojai, 8 individualios priežiūros darbuotojai.

*3 pav.* ***Pasvalio rajono Grūžių vaikų globos namų organizacinė valdymo struktūra***

**

2022 metais Globos namuose pasikeitė darbuotojas, atsakingas už civilinę saugą įstaigoje. Buvo peržiūrėtas ir atnaujintas Civilinės saugos mokymo tvarkos aprašas, peržiūrėtas ir patikslintas Globos namų ekstremaliųjų situacijų valdymo planas, darbuotojams buvo vedami civilinės saugos mokymai tema ,,Gamtiniai, techniniai, ekologiniai ir socialiniai pavojai, jų priežastys ir galimi padariniai“ bei civilinės saugos funkcinės pratybos. 2022 metų lapkričio mėnesį buvo atliktas įstaigos civilinės saugos būklės kompleksinis patikrinimas. Patikrinimo metu nustatyta: civilinės saugos būklė įvertinta gerai, veikla atitinka Lietuvos Respublikos civilinės saugos įstatyme ir kituose civilinę saugą reglamentuojančiuose teisės aktuose numatytus reikalavimus.

2022 metais Globos namuose pasikeitė darbuotojas, atsakingas už gaisrinę saugą įstaigoje. Direktorius ir darbuotojas, atsakingas už gaisrinę saugą įstaigoje, išklausė VšĮ Energetikų mokymo centro organizuotus 8 ak. val. mokymus tema ,,Įmonių, įstaigų ir organizacijų vadovų ir atsakingų asmenų, kuriems pavesta kontroliuoti objekto priešgaisrinę būklę ir imtis priemonių priešgaisrinės saugos reikalavimams vykdyti, priešgaisrinės saugos mokymai“, išlaikė egzaminus ir gavo Priešgaisrinės saugos pažymėjimus. Kadangi įstaigos darbuotojų saugos ir sveikatos tarnyba nesteigiama, jos funkcijas, direktoriaus įsakymo pavedimu, vykdo ūkvedys. Išklausęs VšĮ Energetikų mokymo centro organizuotus 40 ak. val. mokymus tema ,,Darbdavio įgalioto asmens, atliekančio darbuotojų saugos ir sveikatos tarnybos funkcijas visų ekonominės veiklos rūšių įmonėse mokymai“ ir Lietuvos Respublikos valstybinėje darbo inspekcijoje prie Socialinės apsaugos ir darbo ministerijos išlaikęs egzaminą, gavo Darbuotojų saugos ir sveikatos specialisto, dirbančio visų ekonominės veiklos rūšių įmonėse, programos pažymėjimą.

2022 metais buvo parengtas Globos namų darbuotojų saugos ir sveikatos instrukcijų rengimo ir darbuotojų instruktavimo tvarkos aprašas, peržiūrėtos ir atnaujintos darbuotojų saugos ir sveikatos instrukcijos, priekabiavimo, seksualinio priekabiavimo, persekiojimo ir smurto prevencijos taisyklės.

**Žinios apie raštvedybą**

Globos namuose rengiami direktoriaus įsakymai dėl paslaugų teikimo, finansinės, ūkinės veiklos, vidaus kontrolės, personalo valdymo, įstaigos veiklos organizavimo tvarkos aprašai, darbuotojų pareigybės aprašai ir kiti dokumentai. Dokumentų valdymas ir dokumentų saugojimas vykdomas vadovaujantis Lietuvos Respublikos dokumentų ir archyvų įstatymu, Lietuvos Respublikos archyvo fondo nuostatais, Dokumentų rengimo, Dokumentų tvarkymo ir apskaitos taisyklėmis. Dirbama su dokumentų valdymo sistema „Kontora“. 2022 metais šioje sistemoje buvo registruojami gaunamieji dokumentai, siunčiamieji raštai, veiklos, personalo, atostogų įsakymai, vidaus dokumentai bei įvairios sutartys.

*1 lentelė. Dokumentų valdymo sistemoje „Kontora“ užregistruoti Globos namų dokumentai*

|  |  |  |  |  |  |  |  |
| --- | --- | --- | --- | --- | --- | --- | --- |
| Metai | Veiklos | Atostogų ir komandiruočių | Vaikų apgyvendinimo ir išleidimo klausimais | Personalo klausimais | Gauta raštų | Išsiųsta raštų | Pasirašyta sutarčių |
| 2020 | 102 | 210 | 12 | 111 | 346 | 360 | 33 |
| 2021 | 102 | 196 | 8 | 84 | 255 | 395 | 39 |
| 2022 | 162 | 155 | 3 | 91 | 150 | 259 | 74 |

Pagal 1 lentelėje pateiktus duomenis matome, kad žymiai padaugėjo įsakymų veiklos klausimais bei sudarytų įvairių sutarčių, o sumažėjo įsakymų vaikų apgyvendinimo ir išleidimo bei personalo klausimais.

**Kvalifikacijos kėlimas**

Globos namuose nuolat organizuojami seminarai, mokymai, supervizijos, intervizijos, kuriuose buvo keliamos darbuotojų asmeninės ir dalykinės kompetencijos, įgūdžiai, psichologinė ir emocinė būsena. Darbuotojų vertinimo ir įsivertinimo metiniuose pokalbiuose metu buvo numatomos kiekvieno darbuotojo asmeninio tobulėjimo galimybės. Globos namų veikla ir teikiamų paslaugų kokybė priklauso nuo įstaigos personalo profesionalumo, darbuotojų išsilavinimo, kvalifikacijos, praktinių įgūdžių. 2022 metais kvalifikaciją kėlė 100 proc. Globos namų darbuotojų. Įgytas žinias kvalifikacijos kėlimo mokymuose pritaikė praktinėje veikloje.

*2 lentelė. Darbuotojų išsilavinimas 2022 metais, kvalifikacijos kėlimas 2021–2022 metais*

|  |  |  |  |  |  |  |
| --- | --- | --- | --- | --- | --- | --- |
| Pareigybės | Auštasis universitetinis išsilavinimas | Aukštasis neuniversitetinis išsilavinimas | Aukštesnysis | Profesinis | Mokymai (M)  Supervizijos (S)  Intervizija (I) val.  2021 m. | Mokymai (M)  Supervizijos (S)  Intervizija (I) val.  2022 m. |
| Administracija (ir ūkio dalis) | 3 | 1 | - | 2 | M-161  S-16 | M-293  S-16 |
| Socialiniai darbuotojai ir individualios priežiūros darbuotojai | 2 | 2 | - | 6 | M-472  S-24  I-18 | M-575  S-24  I-48 |
| **Iš viso:** | | | | | M-633  S-40  I-18 | M-868  S-40  I-48 |

Pagal galiojančius teisės aktus Globos namų administracija ir socialinės srities darbuotojai privalo dalyvauti kvalifikacijos tobulinimosi programose. Pagal 2 lentelėje pateiktus duomenis matyti, kad 2021 ir 2022 metais daugiausia mokymų išklausė socialinės srities darbuotojai. Globos namų direktoriaus 2022 m. kovo 8 d. įsakymu V-35 „Dėl Pasvalio rajono Grūžių vaikų globos namų kvalifikacijos tobulinimo plano 2022 metams patvirtinimo“ patvirtintas kvalifikacijos tobulinimo planas. Globos namų administracija, siekdama tenkinti darbuotojų kvalifikacijos tobulinimo poreikius, kiekvienais metais atlieka Globos namuose dirbančių socialinės srities darbuotojų apklausą. Atsižvelgiant į apklausos rezultatus, rengiamas einamųjų metų kvalifikacijos tobulinimo planas, duomenys pateikiami įstaigos socialinės globos atitikties socialinės globos normų įvertinime. Globos namuose dirbantys darbuotojai turi pareigybės aprašymuose atitinkantį išsilavinimą. 2022 metais atnaujinti ir patvirtinti Globos namų direktoriaus įsakymu 6 socialinės srities darbuotojų pareigybių aprašymai.

2022 metais Globos namuose praktiką atliko 7 studentai: 1 studentas iš Žirmūnų profesinio rengimo centro, rengiančio individualios priežiūros darbuotojus, 6 studentai iš Biržų technologijų ir verslo mokymo centro Vabalninko skyriaus. Praktikantams Globos namų direktoriaus įsakymu paskiriamas praktikos vadovas. Praktiką atliekantiems studentams Globos namuose sudarytos galimybės susipažinti su socialinių paslaugų teikimu, organizavimu bei socialinio darbo specifika; susipažįstama su lokaliniais teisės aktais, reglamentuojančiais socialinių paslaugų teikimą, kasdienių pareigų vykdymą bei įgytų žinių įgalinimą. Praktikantai tiesiogiai stebi socialinės srities darbuotojų darbą, jį aptaria ir patys vykdo jiems deleguotas užduotis.

**Duomenų apsauga**

2022 metais Globos namai sudarė sutartį su duomenų apsaugos pareigūne Inga Diliene. Duomenų apsaugos pareigūnė organizavo mokymus darbuotojams apie duomenų apsaugą. Vadovaujantis Lietuvos Respublikos asmens duomenų teisinės apsaugos įstatymu, Globos namuose parengti Globos namų asmens duomenų tvarkos aprašai ir kita dokumentacija, susijusi su duomenų apsauga.

**IV SKYRIUS**

**FINANSAVIMAS**

Globos namai finansuojami iš Savivaldybės ir valstybės biudžeto lėšų. Didžiąją globos namų biudžeto dalį sudaro Savivaldybės biudžeto lėšos, valstybės biudžeto lėšos teikiamos paslaugoms, įstaigos veiklai įgyvendinti. Biudžeto lėšos pateikiamos 3 lentelėje.

*3 lentelė. Globos namų lėšų panaudojimas*

|  |  |  |
| --- | --- | --- |
| **Lėšų šaltiniai** | **Globos namų išlaikymas** | **Šeimos krizių centro išlaikymas** |
| Savivaldybės lėšos | 195800,00 | 142400,00 |
| Valstybės lėšos | 9500,00 | 18100,00 |
| Teikiamoms paslaugoms | 18100,00 | 1200,00 |
| **Iš viso:** | **223400,00** | **161700,00** |

**2022 metais patvirtintų asignavimų panaudojimas:** Pasvalio rajono savivaldybės biudžetas – 338200,00 Eur. Valstybės biudžetas – 27600,00 Eur, kitos lėšos gautos už suteiktas paslaugas – 19336,19 Eur (iš jų panaudota 19275,78 Eur, kitų gautų lėšų likutis 1013,55 Eur (iš jų panaudota 262,33 Eur).

**2022 metais Globos namuose buvo vykdomi 2 projektai:**

1. Pasvalio rajono savivaldybės visuomenės sveikatos rėmimo specialiosios programos lėšų tęstinis projektas „Kartu mes galime – V“, kuriam buvo skirta 1420,00 Eur.

2. Pasvalio rajono savivaldybės biudžeto lėšų, skirtų Vaikų ir jaunimo socializacijos projektas „Išlaisvink mintis gamtoje – V“, kuriam buvo skirta 300,00 Eur.

**2022 metais Globos namai gavo paramą:** Pasaulio optika – 32,88 Eur, gyventojų pajamų mokesčio parama – 17,00 Eur. Pasvalio rajono savivaldybė skyrė šias apsaugos priemones: dezinfekcinius skysčius, vienkartines kaukes, respiratorius, vienkartines pirštines, antigen SARS-CoV-2 – 1431,37 Eur. Maisto bankas suteikė paramą – 4429,2 kg (7476,32 Eur).

*4 lentelė. Įstaigos gautos lėšos (paslaugų gavėjų mokestis ir kitos lėšos) 2021–2022 m.*

|  |  |  |
| --- | --- | --- |
| **Specialios programos (įstaigos kitos lėšos) lėšos** | **2021 m. (Eur)** | **2022 m. (Eur)** |
| Globos (rūpybos) išmoka | 15052,81 | 18075,78 |
| Transporto paslaugos | 340,99 | 378,97 |
| Virtuvės paslaugos | 406,29 | 400,80 |
| Skalbimo paslaugos | 329,26 | 218,17 |
| Elektros prietaisų paslaugos | 214,02 | 233,81 |
| **Iš viso:** | **16343,37** | **19307,53** |

Pagal 4 lentelėje pateiktus duomenis matome, kad specialiosios programos lėšos padidėjo, nes buvo padidinta vaiko išmoka, patvirtinti įkainiai Pasvalio rajono savivaldybės tarybos sprendimu 2022 m. birželio 29 d. T1-135 „Dėl Pasvalio rajono Grūžių vaikų globos namų teikiamų atlygintinų paslaugų ir jų įkainių nustatymo pakeitimo“.

*5 lentelė. Biudžeto lėšų panaudojimas 2021-2022 m.*

|  |  |  |
| --- | --- | --- |
| **Pavadinimas** | **2021 m. (Eur)** | **2022 m. (Eur)** |
| Darbo užmokestis | 282600,00 | 283300,00 |
| Socialinis draudimas | 4300,00 | 4100,00 |
| Mityba | 10532,73 | 9376,95 |
| Medikamentų priemonės | 1279,66 | 443,74 |
| Ryšių paslaugos | 1127,76 | 994,61 |
| Transportas | 9840,99 | 10524,97 |
| Apranga ir patalynė | 2483,50 | 3779,35 |
| Šildymas | 5600,00 | 8228,34 |
| Elektra | 6800,00 | 13174,40 |
| Šaltas vanduo ir kanalizacija | 1203,55 | 1196,90 |
| Atsargos | 9121,07 | 18577,78 |
| Paslaugos (kišenpinigiai, buhalterinės programos priežiūra, šilumos punkto sistemos priežiūra, dezinfekcija, kvalifikacijos kėlimas, komandiruotės, spaudiniai) | 7270,68 | 11318,30 |
| Darbdavių socialinė pašalpa | 20100,00 | 15993,44 |
| Įsigyta ilgalaikio turto | 4237,59 | 4067,00 |
| **Iš viso:** | **366497,53** | **385075,78** |

Gautų asignavimų padidėjimą 2022 metais nulėmė padidėjusios komunalinių paslaugų (elektros bei šildymo) kainos 2022 metais buvo įsigyta ilgalaikio turto – minkštas baldų kampas, spinta stumdomomis durimis, minkštas komplektas, sofa, nešiojamasis kompiuteris, džiovyklė.

**Viešieji pirkimai**

2022 metais buvo vykdomi viešieji pirkimai per centrinę perkančiąją organizaciją (toliau –CPO). Per CPO organizuotas 1 mažos vertės pirkimas už 238,98 Eur (biuro popierius). Bendra sudarytų sutarčių, atlikus mažos vertės pirkimus, vertė – 57336,68 Eur (prekės – 41468,01 Eur, paslaugos – 15868,67 Eur). Visų prekių, paslaugų poreikis buvo planuotas ir užfiksuotas Globos namų direktoriaus patvirtintame 2022 metų Globos namų viešųjų pirkimų plane, visi pirkimai paviešinti Viešųjų pirkimų suvestinėje CVP IS. Visos prekės ir paslaugos buvo perkamos vadovaujantis Lietuvos Respublikos viešųjų pirkimų įstatymu, Mažos vertės pirkimų tvarkos aprašu ir Globos namų viešųjų pirkimų planu. Parengta Viešųjų pirkimų ataskaita, kuri paviešinta CVP IS.

**Socialinių paslaugų kainos**

Kiekvienais einamaisiais metais perskaičiuojamos socialinės globos, socialinės priežiūros kainos vienam socialinių paslaugų gavėjui per mėnesį ir tvirtinama Pasvalio rajono savivaldybės tarybos 2022 metais Pasvalio rajono savivaldybės tarybos 2022 m. kovo 30 d. sprendimu Nr. T1-53 „Dėl socialinių paslaugų kainų nustatymo“ palydėjimo paslaugos jaunuoliams asmens namuose kaina buvo pakeista Pasvalio rajono savivaldybės tarybos 2022 metų rugpjūčio 31 d. sprendimu Nr. T1-155 „Dėl socialinių paslaugų kainų nustatymo“ pakeitimo“.

*6 lentelė. 1 asmens socialinių paslaugų kaina mėnesiui 2021–2022 metais*

|  |  |  |  |  |  |  |
| --- | --- | --- | --- | --- | --- | --- |
| **Paslaugos pavadinimas** | **2021 m.** | | | **2022 m.** | | |
| Vidutinis žmonių skaičius per metus | Žmonių skaičius metų pabaigoje | 1 asmens išlaikymo kaina Eur/mėn. | Vidutinis žmonių skaičius per metus | Žmonių skaičius metų pabaigoje | 1 asmens išlaikymo kaina Eur/mėn. |
| Trumpalaikė,ilgalaikė socialinė globa  (iki 18 mėn.) | 8 | 5 | 1373,00 Eur  1 paros 45,14 Eur | 5 | 4 | 1714,00 Eur/mėn.  1 paros 57,00 Eur |
| Intensyvi krizių įveikimo pagalba | 10 | 3 | 391,00 Eur  1 paros 12,56 Eur. | 11 | 21 | 495,00 Eur/mėn.  1 paros 16,00 Eur |
| Palydėjimo paslauga jaunuoliams su apgyvendinimu | - | - | - | 3 | 3 | 1280,00  Eur/mėn.  42,00 Eur |
| Palydėjimo paslauga jaunuoliams asmens namuose | - | - | - | 2 | 1 | 700,00 Eur/mėn.  4,40 Eur/val. |

Lyginant 6 lentelėje pateiktus duomenis matoma, kad 1 asmens išlaikymo kainos didėjimą lėmė Lietuvos Respublikoje suformuota socialinė politika. Vadovaujantis Lietuvos Respublikos civilinio kodekso 3.261 straipsniu „Vaiko globa (rūpyba) vaikų globos institucijoje“, vaikų globos namuose likusius be tėvų globos vaikus galima apgyvendinti tik išimtiniais atvejais, kai nėra galimybės jų globoti (rūpintis) šeimoje, globos centre arba šeimynoje. Socialinių paslaugų kainų didėjimą lėmė komunalinių paslaugų, maisto produktų, aprangos bei avalynės, medikamentų, kuro bei kitų paslaugų kainų augimas, darbuotojų atlyginimų didėjimas.

**V SKYRIUS**

**KITA INFORMACIJA**

2022 metais buvo vykdoma Globos namų išorinė komunikacija, viešinant teikiamas paslaugas bei veiklą. Pagal teisės aktus sutvarkyta Globos namų interneto svetainė Apie Globos namų teikiamas socialines paslaugas buvo rašoma Pasvalio rajono laikraštyje „Darbas“. Gerąja darbo patirtimi dalijomės su kitomis socialines paslaugas teikiančiomis įstaigomis: Pasvalio socialinių paslaugų centru, Kelmės vaiko ir šeimos gerovės centru, Algimanto Bandzos socialinių paslaugų namais, Biržų VšĮ „Vaiko užuovėja“. Gerąja darbo patirtimi apie įstaigos veiklą dalijomės Lietuvos socialinių darbuotojų asociacijos Panevėžio skyriaus organizuotoje konferencijoje „Kalba Panevėžio regionas: socialinių įstaigų geroji patirtis dirbant su sunkumus patiriančiais asmenimis“, skaitėme pranešimą tema „Šeimos krizių centras – intensyvi krizių įveikimo pagalba asmenims“. Šiaulių valstybinės kolegijos Sveikatos priežiūros fakultete 2022 m. kovo 16 d. globos namų direktorius vykdė įstaigos veiklos sklaidą Socialinio darbo studijų programos studentams. Apie Globos namuose teikiamas paslaugas direktorius kalbėjo seniūnų susirinkimo metu, buvo organizuotas nuotolinis susirinkimas su seniūnijų seniūnų pavaduotojais, socialinio darbo organizatoriais, Pasvalio socialinių paslaugų centro darbo su šeimomis padaliniu. Akredituotos socialinės priežiūros paslaugos kontaktinių susitikimų metu buvo pristatytos vienuolikoje seniūnijų.

2022 metais Globos namai bendradarbiavo su valstybės, savivaldybės įstaigomis ir institucijomis, sprendžiant socialinės globos organizavimo ir socialinių paslaugų teikimo klausimus. Bendradarbiavome su Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Panevėžio apskrities Pasvalio rajone skyriumi, Pasvalio rajono savivaldybės administracija, Panevėžio apskrities vyriausiojo policijos komisariato Pasvalio rajono policijos komisariatu, Lietuvos probacijos tarnybos Panevėžio skyriumi, VšĮ Pasvalio pirminės asmens sveikatos priežiūros centru, Pasvalio rajono seniūnijomis, Vaškų kultūros centru, Pasvalio rajono Vaškų gimnazija, Pasvalio sporto mokykla, Pasvalio „Riešuto“ mokykla, Pasvalio socialinių paslaugų centru, Šiaulių profesinio rengimo centru, Panevėžio profesinio rengimo centru ir kitomis institucijomis. Įgyvendinant 2022 m. veiklos programą, buvo siekiama teikti kokybiškas socialines paslaugas saugioje, šiuolaikinius reikalavimus atitinkančioje veikloje. Vykdoma veikla atitinka įstaigos tikslus ir uždavinius.

**2023 m. numatomi įstaigos veiklos prioritetai**

1. Koordinuoti šeimos modelio bendruomeninių vaikų globos namų paslaugas.

2. Koordinuoti akredituotų specialiųjų socialinės priežiūros paslaugų teikimą:

2.1. Intensyvią krizių įveikimo pagalbą;

2.1. Palydėjimo paslaugą jaunuoliams su apgyvendinamu ir palydėjimo paslaugą jaunuoliams asmens namuose.

3. Teikti vaiko laikinąją priežiūrą visomis savaitės dienomis, bet kuriuo paros metu, taip pat švenčių ir poilsio dienomis.

4. Vykdyti Globos namų išorinę komunikaciją, viešinant teikiamas socialines paslaugas, veiklą, dalintis gerąja darbo patirtimi.

5. Tapti akredituota savanorius priimančia organizacija.

6. Stiprinti įstaigos darbuotojų profesines ir bendrąsias kompetencijas, užtikrinant saugias darbuotojų darbo sąlygas.

7. Įgyvendinti Pasvalio rajono Grūžių vaikų globos namų pertvarkos 2018–2023 metų veiksmų plane numatytas priemones: įstaigos pavadinimo keitimas, nauji įstaigos nuostatai, intensyvios krizių įveikimo pagalbos paslaugų plėtra.

Direktorė Loreta Petrauskienė

Priedas prie ataskaitos

**Pasvalio rajono Grūžių vaikų globos namų užfiksuotos akimirkos**

|  |  |
| --- | --- |
| **BENDRUOMENINIŲ VAIKŲ GLOBOS NAMŲ ATIDARYMO ŠVENTĖ** | |
|  |  |
| **SUSITIKIMAS SU PANEVĖŽIO APSKRITIES VAIKO TEISIŲ APSAUGOS PASVALIO SKYRIAUS SPECIALISTĖMIS. SUSITIKIMO METU DALYVAUTA DISKUSIJOJE ,,DRAUGYSTĖS RANKA“** | |
|  |  |
| **PROFESINES KOMPETENCIJAS STIPRINAME DALINDAMIESI GERĄJA PATIRTIMI SU KOLEGOMIS – KELMĖS VAIKO IR GEROVĖS CENTRO KOLEGOMIS – BEI KVALIFIKACIJOS RENGINIŲ METU** | |
| Gali būti 5 žmonės, žmonės stovi, žmonės sėdi ir veikla viduje vaizdas |  |
| **MOLIO TERAPIJA SU PSICHOLOGE D. ČEPONIENE** | |
| Gali būti 4 žmonės, žmonės stovi ir veikla viduje vaizdas |  |
| **KELIAUJAME PO LIETUVĄ** | |
| Nėra nuotraukos aprašo. |  |
| Gali būti 6 žmonės, žmonės stovi ir veikla lauke vaizdas**SOCIALINIŲ DARBUOTOJŲ DIENOS MINĖJIMO ORGANIZAVIMAS PASVALIO SOCIALINIAMS DARBUOTOJAMS** | |
| **SULAUKIAME DAUG SVEČIŲ – ASOCIACIJA**  **,,LIETUVOS MOTOCIKLISTŲ KLUBAS (LMK) SU PROGRAMA**  **,,SAUGIAI Į VASARĄ“** | |
| Nėra nuotraukos aprašo. | |
| **ŠVENČIAME KALENDORINES IR ASMENINES ŠVENTES** | |
|  |  |
| **LAVINAME DARBINIUS ĮGŪDŽIUS** | |
| Nėra nuotraukos aprašo. |  |